Document ID: 32008D0812

KOMISSION PÄÄTÖS,
tehty 24 päivänä lokakuuta 2008,
päätöksen 2006/415/EY muuttamisesta siltä osin kuin on kyse korkeapatogeenisen lintuinfluenssan H5N1-alatyypin taudinpurkaukseen Saksan siipikarjassa liittyvistä tietyistä suojatoimenpiteistä
(tiedoksiannettu numerolla K(2008) 6154)
(ETA:n kannalta merkityksellinen teksti)
(2008/812/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (3) ja erityisesti sen 18 artiklan ensimmäisen kohdan,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (4) ja erityisesti sen 63 artiklan 3 kohdan
sekä katsoo seuraavaa:
(1)
Korkeapatogeenisen lintuinfluenssan H5N1-alatyypin esiintymiseen yhteisön siipikarjassa liittyvistä tietyistä suojatoimenpiteistä 14 päivänä kesäkuuta 2006 tehdyssä komission päätöksessä 2006/415/EY (5) vahvistetaan tietyt suojatoimenpiteet kyseisen taudin leviämisen ehkäisemiseksi; toimenpiteisiin kuuluu alueiden A ja B muodostaminen epäillyn tai vahvistetun taudinpurkauksen seurauksena. Kyseiset alueet on vahvistettu mainitun päätöksen liitteessä.
(2)
Sen jälkeen, kun Saksassa vahvistettiin korkeapatogeenisen lintuinfluenssan H5N1-alatyypin taudinpurkaus Görlitzin piirikunnassa Sachsenissa, kyseinen jäsenvaltio ryhtyi päätöksen 2006/415/EY mukaisiin suojatoimenpiteisiin, mukaan luettuna kyseisen päätöksen 4 artiklassa säädetty alueiden A ja B muodostaminen.
(3)
Kyseisen Saksassa ilmenneen taudinpurkauksen seurauksena hyväksyttiin korkeapatogeenisen lintuinfluenssan H5N1-alatyypin esiintymiseen Saksan siipikarjassa liittyvistä tietyistä väliaikaisista suojatoimenpiteistä 10 päivänä lokakuuta 2008 tehty komission päätös 2008/795/EY (6). Kyseisessä päätöksessä määritetään alueet, joilla on sovellettava päätöksessä 2006/415/EY säädettyjä suojatoimenpiteitä, sekä näiden suojatoimenpiteiden soveltamisaika.
(4)
Kyseisiä väliaikaisia suojatoimenpiteitä on nyt tarkasteltu elintarvikeketjua ja eläinten terveyttä käsittelevässä pysyvässä komiteassa, ja ne olisi vahvistettava.
(5)
Saksassa ilmennyt taudinpurkaus sijaitsee lähellä Puolan rajaa, ja sen vuoksi Puola on toteuttanut asianmukaiset suojatoimenpiteet siten kuin päätöksessä 2006/415/EY säädetään, mukaan luettuna alueiden A ja B muodostaminen sen alueella. Myös nämä alueet olisi lisättävä päätöksen 2006/415/EY liitteeseen.
(6)
Päätöstä 2006/415/EY olisi sen vuoksi muutettava.
(7)
Yhteisön lainsäädännön selkeyden vuoksi päätös 2008/795/EY olisi kumottava.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2006/415/EY liite tämän päätöksen liitteellä.
2 artikla
Kumotaan päätös 2008/795/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä lokakuuta 2008.

Labels: 17
0
3
6
18